佛山人搞婚禮好講排場，但係自從17世紀開始，人口稠密嘅佛山房屋供應緊張，令到唔少人嘅居所細得滯，攞唔到嚟搞大型嘅婚禮。當時一戶姓楊嘅有錢人家就出租自己嘅宅院畀人舉辦婚禮－就係「嫁娶屋」嘅開端。打後楊氏大宅轉咗手，做埋專門租畀新人舉行婚禮嘅場所－變咗做家陣嘅文會里嫁娶屋。